हौ सभकेँ सुनलहुँ केने बी. ए. ,एम. ए. ,
मुदा बुझल नहि छल डिग्री,
दोसरो होइछ आनो-आनो।
 आइ एक पकठोस बटुक,
अछि आयल दलान पर पूछल,
कोन अंग्रेजिया डिग्री छी लेने,
मैट्रिक प्लक एहने किछु बाजल।
 हौ काका अछि की ओ' गेल,
ओकर गेलाक बाद हम बाजब,
कारण अछि भेल ओ' फेल।
 संस्कृतक पाठ नहि पढ़ल,
कोन पाठ अहाँ पढ़ने छी,
पंडित कहि बजबैत अछि सभ क्यो,
त्रिपुण्ड धारण कएने छी!
 रहथि हमर पुरखा पंडित,
छोड़ू हमरा इतिहास देखू।
 मिथिलाक गौरव याज्ञवलक्य,
कपिल कणादक देश छी ई,
जैमिनीक,गौतमक अछैतहुँ,
पुछै छी पण्डित केहन छी।
 सामुद्रिक विद्या ज्योतिषिक जनय छी,
नहि सुनल फेर बहस किए छी केने।
 फेर छी हँसी करैत अहाँ यौ,
भविष्यक छी हम हाल लेने।
 सिँह राजसँ भेल पीड़ित वन-जन,
इलेक्शन करायल मिलि सभ क्यो,
संख्या वानरक हरिण मिला कय,
छल बेशी से भेल ओ' राजा।
 सिंहराजकेँ तामस अयलन्हि,
खा'गेल हरिणराजक बच्चा एकदिन।
 दाबीसँ हरिण गेल सम्मुख,
वानर राजा कहलन्हि,
बदमाशी अछि सिंहक,
कहि निकलि गेल जंगल बिच।
 गाछक डारि पकड़ि छिप्पी धरि,
खूब मचेलक धूम।
 तामसे विख भय सिंह राज,
खएलक बच्चा सभटा मृगराजक,
जखन सुनाओल जाय वनराजकेँ,
फेर वैह धूम फेर मचाओल।
 मृगराज कहल हे नृप,
एहि हरकंपसँ होयत,
जीवित हमर संतान।
 कहल नृप कहू भाय,
हम्मर मेहनतिमे अछि की कमजोरी,
करल प्रयास हम भरिसक मुदा,
बुझू हमरो मजबूरी।
 एक मृत्यु फेर दोसर मृत्यु,
नेनाक पिताक-काकाक।
 कक्काक लोकवेद छलन्हि दबंगर,
से चिन्तित छ्ल छोटका भाइ।
 श्राद्धावधिमे दोसर मृत्यु भेने,
एक्के श्राद्धसँ होइछ दोसराक श्राद्ध,
एकक श्राद्ध जायत मराय,
छल चिंतित दूनू भाय।
 कमजोरहाक संग पण्डितो देत नहि,
शास्त्र धरि किछुओ कहय,
मामागाम खबरि दियौक,
पिताक श्राद्धने मरा जाय।
 मलेमासक मेला-ठेला,
ट्रेनक धक्का मुक्की।
 हँसैत-हँसैत पेट छी पकड़ल,
हे यै कनियाकाकी।
 कहैइत छलीह एकटा मसोमात,
भीड़मे ओहि गाड़ीमे,
एतेक दुःखतँ ओहू दिन नहि भेल,
भेलहुँ राँड़जाहि दिन,
हौ सवारी।
 हम कक्कर काज नहि कएलहुँ,
बेर पर मुदा काज क्यो आयल?
 असत्य नहि कहियो छी बाजल,
असत्यक बाट सेहो नहि ताकल।
 यौ अहाँ, एहनो क्यो बजैत अछि,
असत्य नहि छी कहियो बाजल,
एहिसँ पैघ कोनो असत्य अछि।
 क्यो दुःखी कहलकतँ काज केलहुँ,
अपने जा कय तँ नहि पुछलहुँ,
ओक्कर काज भय जाइत छैक,
तँ उपकरि कय पुछैत छी,
जौँ काजमे भाँगठ होइत छैकतँ,
निपत्ता भय जाइत छी,
बेर पर एहने काज अहाँ अबैत छी।
 हम आलांकारिक प्रयोग केलहुँ तेँ,
टाँग पकरैत जाइत छी।
 देखू पाइ नहि लिय' अहाँ,
बेटा विवाहमे कारण जे,
पुतोहु करत उछन्नड़,
पाइ बाली आयत जौँ।
 पूछल अहाँ सभ जे छलियैक लेने,
बेटा विवाहमे पाइ जे,
कहलन्हि अहूमे गप्प अछि दूटा।
 पहिल जे पाइ दबबैत अछि लोककेँ।
 मुदा दोसर,
जे दबा दैत छियैक,
हमरासभ पाइकेँ ।
 जे कहलहुँ गुनू तकरे,
हमरा पर नहि आउ दाइ गे।
 यौ बुझलहुँ बुच्चुनक गप्प,
नहि करैत छी खिधांश,
सुनू हम्मर साँच।
 समयक छल नहि हमरो अभाव,
कहल हँ सुनाउ किछु भाषण-भाख ।
 देखि पुछलियैक बुच्चुनकेँ हौ,
ई की उजरा नाँकसँ सुँघने जाइत छह,
कहलक काका खोखीँ होइत छल,
खोखीँक दवाइ अछि ई।
 औ बाबू बाप मरि गेलैक,
मोशकिल रहय नौँसि भेटब,
मुदा देखू बेटा सोँटैत अछि विक्स वेपोरब।
 लाठी मारबामे कोनो देरी नहि,
बछी भेला पर शोको थोड़ नहि,
परन्तु छी पूजनीया अहाँ,
निबंध लिखैत छी अहाँ पर क्षमा।
 ट्युशन पढ़बय जाइत छँह,
इज्जततँ करैत छौक?
 जलखै तँ नहिये परञ्च,
चाहो-पानिक हेतु पुछैत छौह।
 ट्युशन कय खाइत छी,
की कहलहुँ हे से नहि बाजू।
 द्रोणक नव अवतार छी हम,
से छियन्हि कहि देने,
जाइत देरी करह जलखैक व्यवस्था,
करू नहितँ छी नहि हम द्रोण,
औठाँक नहि कोनो लालसा थोड़।
 मात्र पढ़ेबन्हि छओ महिना,
दर्शन नहि होयतन्हि क-ख केर,
नहि से नहि बाजू,
खुआ पिया कय केने अछि ढेर। 